Index - Külföld - Német liberálisok: A menekültek menjenek haza!
2017.09.07. 09:49 Módosítva: 2017-09-07 10:22:48
A szeptember 24-én esedékes német Bundestag-választások előtt Európa legnagyobb napilapja, a Bild interjút készített Christian Lindnerrel, a német Szabaddemokrata Párt (FDP) vezetőjével. A nemcsak nevében liberális párt 2013-ban kiesett a parlamentből, most azonban újra megerősödött, és 8-10 százalékra mérik a közvélemény-kutatók. A német liberálisok vezetője igencsak meglepő dolgokat mond az interjúban a menekültkérdésről:
2015-ben ők is beengedték volna Németországba a Budapesten megrekedt menekülteket, mert az egy humanitárius szükséghelyzet volt. Merkel ezt helyesen tette, de ezután le kellett volna zárnia a határokat, és alkalmaznia kellett volna a menekültek uniós elosztását szabályozó Dublin-rendeletet.
A határok nyitva hagyása és a szabályokról való lemondás nem liberális dolog, épp ellenkezőleg: a szabadsághoz szükség van a jogállam működésére.
Nem szabad megengedni, hogy még egyszer hasonló helyzet álljon elő, mint a 2015-ös menekülthullám idején. A német liberálisok üdvözlik a francia Emmanuel Macron elnök javaslatait: az EU-nak le kell zárnia a földközi-tengeri menekültútvonalat, védeni kell az EU külső határait, és nyomást kell gyakorolni az észak-afrikai államokra, hogy vegyék vissza az illegális bevándorlókat. Európába csak az jöjjön, aki ott legálisan benyújtja a menedékkérelmét, és engedélyt kap a beutazásra.
A már Németországban tartózkodó több százezer menekülttel azt kell tenni, amit már a délszláv háborúk idején alkalmazott Németország a Balkánról érkezett menekültekkel. Németország támogatja és segíti a veszélybe került menekülteket, de ebből nem lesz automatikusan tartózkodási engedély és állampolgárság. Ha a veszély elmúlt az anyaországban, a menekülteknek haza kell menniük. Nem alapvető emberi jog, hogy az ember kikeresse a világon azt az országot, ahol élni szeretne.
Lindner a párt augusztus 28-ai szövetségi kongresszusán, Berlinben
A menekültek Németországban tanulhatnak nyelvet, dolgozhatnak, a gyerekek iskolába járhatnak. Ha azonban Szíriában újra béke lesz, Németországnak meg kell szüntetnie a menekültstátuszukat. Ekkor kérvényezhetik, hogy ott maradhassanak, de ha a feltételeket nem teljesítik, haza kell menniük.
Németország elrabolná Szíria jövőjét, ha az oda érkezett, megsegített és továbbképzett embereket ott tartaná. Ki fogja akkor újjaépíteni Szíriát, ha béke lesz?
Ez nem keménység, hanem jogállamiság és realizmus. Ezt teszi a liberális, szociálisan érzékeny és világra nyitott Kanada is.